ཨ་རིའི་གྲོས་ཚོགས་ཀྱི་སྐུ་ཚབ་ཚོགས་ཆུང་ཞིག་བཞུགས་སྒར་དྷ་རམ་ས་ལར་ཕེབས་ཏེ་མུ་མཐུད་ཨ་རིའི་གྲོས་ཚོགས་ནས་བོད་དོན་ཐོག་རྒྱབ་སྐྱོར་གནང་ཐབས་སུ་ཤུགས་བསྐྱོན་རྒྱུ་ཡིན་སྐོར་གསུངས་སོང་།ཁ་སང་ཕྱི་དྲོའི་ཆུ་ཚོད་༤།༣༠ཙམ་གྱི་ཐོག་བོད་མིའི་སྒྲིག་འཛུགས་ཀྱི་ཚོགས་ཁང་གསར་པའི་ནང་དུ།ཨ་རིའི་གྲོས་ཚོགས་འཐུས་མི་ལྕམ་སྐུ་ཨེ་ལི་ཡ་ན་རོ་སི་ལི་ཊི་ནེན་མཆོག་དང་།ལྕམ་སྐུ་ཁུ་ལའི་ཌི་ཡ་ཊན་ནེ་མཆོག་རྣམ་གཉིས་ཀྱིས་དབུ་འཁྲིད་པའི་སྐུ་ཚབ་ཚོགས་ཆུང་ཞིག་ལ་སྣེ་ལེན་ཕེབས་བསུའི་མཛད་སྒོ་ཞིག་ཚོགས་སོང་བ་དང་།ཚོགས་ཐོག་ཏུ་བོད་མིའི་སྒྲིག་འཛུགས་ཀྱི་དམངས་གཙོའི་ཀ་བ་གསུམ་གྱི་མཛད་གཙོ་རྣམ་པའི་དབུས་སྲི་ཞུ་ལས་བྱེད།དྷ་ས་ཁུལ་གྱི་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་སྡེ་ཁག་གི་སྐུ་ཚབ་དང་།བོད་ཀྱི་སྨན་རྩིས་ཁང་གི་སློབ་ཕྲུག་བཅས་མི་གྲངས་༣༠༠ཡས་མས་འཛོམས་འདུག